kardosdrur/scandi-wiki huggingface dataset:
Angel Station

Angel Station er en London Underground-station i The Angel, Islington. Den er på Bank-grenen af Northern line mellem Old Street og King's Cross St. Pancras Stationer. Den ligger i takstzone 1.

Stationen fungerer som portal til flere må teatre, inklusive King's Head Theatre og Almeida Theatre. Den er også stationen for Chapel Market, et typisk London-gademarked. Mellem Angel og Old Street Stationer er den ubenyttede City Road Station.

Historie 
Angel Station blev oprindeligt bygget af City & South London Railway, og åbnede i 1901 som den nordlige endestation for den nye forlængelse fra Moorgate. Den er en af fem London Underground-stationer, der er opkaldt efter en pub – i dette tilfælde den engang berømte Angel Inn, der dateres tilbage til 1638. De andre stationer er Elephant & Castle, Manor House, Royal Oak og Swiss Cottage. Som mange andre stationer på banen blev den oprindeligt bygget med en enkelt øperron, der betjener to spor (et layout, der stadigt findes på Clapham North og Clapham Common Stationer) og med adgang fra gadeniveau via elevatorer.

I flere år led stationen ofte af trængsel og overfyldning, som, især med den meget smalle øperron (kun 3,7 m bred), udgjorde en stor sikkerhedsrisiko. Derfor blev stationen omfattende ombygget med genåbning i 1992.

Et nyt stykke tunnel blev udgravet til en ny nordgående perron og den sydgående perron blev ombygget til at benytte hele den oprindelige 9 m brede tunnel, hvorved den er større end de fleste dybtliggende perroner. Elevatorerne og overfladebygningen, der oprindeligt lå på hjørnet af Torrens Street og City Road, blev lukket, og en ny stationsindgang åbnede rundt om hjørnet på Islington High Street. På grund af afstanden mellem den nye indgang og perronerne samt deres dybde var det nødvendigt med to sæt rulletrapper opsat nærmest vinkelret på hinanden.

Rulletrapper 
Angel har de tredje længste rulletrapper i Vesteuropa (efter Västra skogen Station i Stockholms Tunnelbana på 67 m og Kamppi Station i Helsinkis metro på 64 m), med en vertikal stigning på 27,4 m og en længde på 60 m.

Fremtid 
Angel er en foreslået station på Chelsea-Hackney line-projektet. Den vil ligge mellem King's Cross St. Pancras og Essex Road. Ruten var officielt fastlagt i 2007, selvom det har været planlagt et stykke tid. Gennem stationens ombygning blev et mellemliggende niveau bygget netop for at gøre plads til dette, frem for at have rulletrapper direkte ned til perronnniveau. Dette vil derfor blive en skiftestation mellem de to London Underground-baner.

Transportforbindelser 
London buslinjer 4, 19, 30, 38, 43, 56, 73, 153, 205, 214, 274, 341, 394, 476 og natlinjer N19, N38, N41 og N73.

I populærkulturen 
Angel Station er med i Ed Sheerans musikvideo for "The A-Team".

Angel Islington er en faktisk engel, der bor i kloakkerne i tv-serien og bogen Neverwhere, skrevet af Neil Gaiman.

Referencer

Eksterne henvisninger 

 London Transport Museum fotografisk arkiv 
 Oprindelig Angel Station 
 Stationen med ny facade, 1924 
 Stationsindgang, 1988 
 Oprindelig øperron med spor på hver side, 1988 
 Flere billeder af Angel

Northern line-stationer
Islington
Jiang Qing

Jiang Qing (kinesisk: 江青) (født 14. marts 1914, død 14. maj 1991) var en kinesisk kommunistisk revolutionær og Mao Zedongs sidste kone. Parret blev gift i 1938, og Jiang blev en nøgleskikkelse under Kulturrevolutionen (1966-76). Efter Maos død mistede hun sin indflydelse, og hun blev efterfølgende som en af personerne i Firebanden i 1981 dødsdømt for sit medansvar for skader forårsaget af Kulturrevolutionen. Dommen blev senere ændret til livsvarigt fængsel, og i 1991 blev hun af lægelige årsager midlertidig løsladt. Inden hun kom tilbage til fængslet, begik hun selvmord.

Eksterne henvisninger 

 

Politikere fra Kina
Kommunister fra Kina
Personer der har begået selvmord
Mao Zedong
Treinta y Tres

Treinta y Tres er en by i den østlige del af Uruguay med et indbyggertal (pr. 2004) på 25.711. Byen er hovedstad i Treinta y Tres-departementet og blev grundlagt i 1853.  

Treinta y Tres er det spanske navn for tallet 33 og er opkaldt efter de 33 uruguayanske nationalhelte, der i det 19. århundrede befriede landet fra brasiliansk herredømme.

Byer i Uruguay
Tacuarembó

Tacuarembó er en by i den nordlige del af Uruguay med et indbyggertal (pr. 2004) på 51.224. Byen er hovedstad i Tacuarembó-departementet og blev grundlagt i 1832.

Byer i Uruguay
Mercedes (Uruguay)

Mercedes er en by i den sydvestlige del af Uruguay, med et indbyggertal (pr. 2004) på 42.032. Byen er hovedstad i Soriano-departementet, og blev grundlagt i 1788 af præsten Manuel Antonio de Castro y Careaga. Byen ligger ved bredden af Río Negro-floden.

Byer i Uruguay
San José de Mayo

San José de Mayo er en by i den sydlige del af Uruguay med et indbyggertal (pr. 2004) på 36.339. Byen er hovedstad i San José-departementet og blev grundlagt i 1783.

Eksterne henvisninger 

Byer i Uruguay
Freakazoid!

Freakazoid! var en amerikansk animeret tegnefilm produceret af Amblim Entertainment og Warner Bros. Animation.
Freakazoid! blev skabt af Steven Spielberg, Bruce Timm og Paul Dini.

"Freakazoid!" blev sendt første gang i juni 1995, og gjorde comeback i marts 2003 på Cartoon Network. Freakazoid er en superhelt, men serien har ingen intentioner om at få ham til at fremstå som en rollemodel med status som Batman, Superman eller lignende. Tværtimod er de karaktertræk der bedst beskriver freakazoid; dum, klodset og barnlig. Serien er en helt igennem gennemført comedy.

Baggrund 
Serien handler om den nørdede teenager Dexter Douglas der blev til Freakazoid ved at blive suget ind i sin computer og derved også fik sine superkræfter som er alt information på internettet. Han skal dog ikke suges ind hver gang han skifter karakter, efterhånden er det nok blot at sige ordene "Freak IN" eller "Freak OUT". Når Freakazoid ikke er ude, opfører Dexter Douglas sig helt normalt. Freakazoid befinder sig i en hvis del a Dexters hjerne, der hedder Freakazone, her sidder han henholdsvis og funderer over egne tanker og ser genudsendelser af et amerikansk tv-program.
Freakazoids superevner er hurtighed, smidighed, styrke og som tidligere nævnt, adgang til alt information på internettet. Freakazoid er også lettere sindssyg, hvilket nogle gange kommer ham til gode idet det forvirrer hans fjender, mens det andre gange forvolder ham store problemer og placerer ham i håbløse situationer. Som alle andre superhelte har Freakazoid selvfølgelig også en svaghed; Han kan blive fanget i et bur der er lavet af grafit med negativt ladede ioner. Måden Freakazoid blev til på var ved indtastning af en hemmelig kode efterfulgt af et tryk på tasten "Delete" som tilfældigt blev indtastet ved at Dexters kat gik en tur hen over tastaturet.

Parodier 
I Freakazoid! er der mange åbenlyse parodier på klassiske tegneseriehelte. I navnet Dexter Douglas starter for- og efternavn begge med bogstavet "D", denne tendens omkring alliterationer går igen i andre superheltes civile navne, dog ikke nødvendigvis med samme bogstav men i stedet samme lyd. F.eks. Peter Parker (Spiderman), Clark Kent (Superman), Bruce Banner (Hulk) og Matt Murdock (Daredevil). Freakazoid har også et hemmeligt skjulested ved navn "Freakalair" med tilhørende (stum) butler, Ingmar, som er en tydelig parodi på Zorros skjulte grotte og stumme butler, Bernardo. The Freakalair indeholder ting som, "Mad Scientist Lab" og "Hall of Nifty Things to Know".

Mindre komplikationer med Madman 
Serien Freakazoid! har været under mindre kritik for efter sigende at skulle have hentet lige lovligt meget information fra Mike Allreds tegneserie Madman. Hovedpersonerne har visse fællestræk, og ifølge Alfred selv, for ens kostumer da de begge har en udråbstegn på brystet. Dog er bogstavet "F" også inkluderet på Freakazoids kostume. Mike Allred skrev dog på sin hjemmeside tilbage i 2003 at han ikke bærer nag overhovedet, selvom det udråbstegn stadig irriterer ham en del.

Eksterne henvisninger 
 

Tegnefilm fra USA
Bayswater Station

Bayswater Station er en London Underground-station i Bayswater-området i City of Westminster. Den betjenes af Circle og District lines og ligger mellem Notting Hill Gate og Paddington Stationer i takstzone 1. Stationen er beliggende på Queensway, tæt på shoppingcenteret Whiteleys, Westbourne Grove, Queens ice rink and bowling centre, Kensington Gardens og St Sophia's Græsk-ortodokse Katedral. Mindre end 100 m væk ligger Central line-stationen Queensway.

Historie 

Stationen blev åbnet af damptogsselskabet Metropolitan Railway (MR) (nu Metropolitan line) den 1. oktober 1868, som del af jernbanens sydlige forlængelse til South Kensington, hvor den forbindes til Metropolitan District Railway (MDR).

Anlægget af jernbanen gennem det allerede bebyggede Bayswater-område krævede udgravning af en tunnel med cut-and-cover-metoden. Der blev udgravet en 13 m dyb grøft mellem støttevægge i mursten, der efterfølgende blev overdækket med murstensbuer, der gjorde byggeri ovenpå mulig. Der blev udbetalt store kompensationer til grundejerne, der blev påvirket af udgravningen, og i Leinster Gardens mod øst blev facaderne på to huse revet ned for at gøre plads for banen. Disse blev efterfølgende genopbygget for at genskabe illusionen af en boligblok.

Perronerne på Bayswater Station blev anlagt i grøften og udstyret med et glastag. En kort del af grøften forblev uden overdækning vest for stationen for at røg og damp fra togene kunne komme ud af tunnelerne. Selv før færdiggørelsen af de sammenhængende spor, der i dag udgør Circle line, i 1884, kørte MR og MDR tog gennem Bayswater som Inner Circle. MR kørte oprindeligt alle disse tog, men fra 1871 kørte hvert selskab halvdelen af togene.

For at forbedre forholdene i tunnelerne og stationerne og for at øge frekvensen elektrificerede MR sporene gennem Bayswater og rundt i hele Inner Circle i 1905, i samarbejde med MDR. Elektriske tog begyndte at køre den 1. juli 1905, men MR's dårlige koordinering af arbjedet med MDR's førte til flere måneders forsinkelse.
.
Den 1. november 1926 begyndte District line en betjening mellem Edgware Road og Putney Bridge. Fra denne dag kørte MR alle Inner Circle-tog, bortset fra nogle få District line-tog om søndagen. I 1949 den fik sin egen identitet på netværkskort som Circle line.

Transportforbindelser 
London buslinje 70 betjener stationen.

Noter og referencer

Noter

Referencer

Bibliografi

Eksterne henvisninger 

 London Transport Museum fotografisk arkiv 
 Bayswater Station, 1868 
 Bayswater station, 1934 

Circle line-stationer
District line-stationer
City of Westminster
Skive Kaserne

Skive Kaserne er en fungerende kaserne i Skive, etableret 1969. Kasernen er tegnet i en modernistisk stil af arkitekt Holger Sørensen fra Forsvarets Bygningstjeneste.

Skive Kaserne er opført som søsterkaserne til Antvorskov Kaserne ved Slagelse. Kasernen er bl.a. hjemsted for Ingeniørtropperne, Centralkøreskole Midt, Prinsens Musikkorps og dele af Forsvarets Bygnings- & Etablissementstjeneste, Udleverende Depot Danmark, Værksted Danmark og Forsvarets Sundhedstjeneste. Landsdelsregion Vest og Hærhjemmeværnsdistrikt Midt- og Vestjylland er også hjemhørende på kasernen.

Nyere bygninger er:
Ammunitionsrydningscenter
Køreskolen
Musikhuset
Regiments/Skolebygning til Ingeniørregimentet/Hærens Ingeniør- og ABC-Skole som nu huser staben

Ekstern henvisning 
 Skive Kasernes hjemmeside

Kaserner i Danmark
Kaserne
Etableret i 1969
Sonia Rykiel

Sonia Rykiel (født 25. maj 1930 i Paris, Frankrig, død 25. august 2016) er en fransk modedesigner.

Rykiel, der har polsk jødisk baggrund, blev som 17-årig ansat til at lave udstillinger i en parisisk tekstilforretning. Hun blev gift med ejeren af butikken, som solgte elegant tøj. I 1962 da hun var gravid, kunne hun ikke finde en blød sweater, så hun brugte en af sin mands leverandører fra Venedig til at designe en til hende. Sonia Rykiel lavede sin første graviditetskjole og små sweatre. Sweateren er hendes symbol, og hun blev senere kronet som "Dronningen af Strik" af amerikanere i 1967.

Hun startede sit eget mærke i sin mands butik, under mærkenavnet "Laura".

Rykiel har skrevet en del bøger, en om mode fra A til Z, og en samling børnehistorier.

I december 2009 lavede Sonia Rykiel en undertøjskollektion for H&M, "Sonia Rykiel pour H&M", det er den første af to store samarbejder med H&M. Den anden del kommer til februar 2010.

Referencer

Eksterne henvisninger 
 Sonia Rykiels hjemmeside

Designere fra Frankrig
Personer fra Paris
Bond Street Station

Bond Street Station er en London Underground-station på Oxford Street, nær krydset med New Bond Street. Indgangen til stationen er i West One-storcenteret på hjørnet af Oxford Street og Davies Street – 200 m fra New Bond Street, som stationen er opkaldt efter. Stationen er på Central line mellem Marble Arch og Oxford Circus, og på Jubilee line mellem Baker Street og Green Park. Den er i takstzone 1.

Historie 
Stationen blev åbnet den 24. september 1900 af Central London Railway, tre måneder efter de første stationer på Central line åbnede. Overfladebygningen var designet, som alle de oprindelige CLR-stationer, af arkitekt Harry Bell Measures.

I 1909 foreslog Harry Selfridge en forbindelsestunnel til hans nye Selfridges-butik mod vest, men der var modstand mod idéen.

Stationen har undergået adskille større renoveringer. Den første stod færdig den 8. juni 1926, og indeholdte udskiftning af de oprindelige elevatorer med rulletrapper, en ny cut-and-cover billethal og en ny facade, designet af arkitekt Charles Holden. Denne blev revet ned, under anlæggelsen af butiksarkaden "West One" i 1980'erne. Dette var en periode, hvor Jubilee Line var begyndt at betjene stationen, begyndende den 1. maj 1979. Nogle enkelte elementer af den oprindelige facade er dog bevaret over stationens østlige indgang.

I 2007 gennemgik stationen en større modernisering, hvor vægmalerierne på Central line-perroner fra 1980'erne blev fjernet og erstattet med hvide fliser, hvilket minder om dem, stationen havde ved åbningen i 1900.

Transportforbindelser 
London buslinjer 2, 6, 7, 10, 13, 23, 30, 73, 74, 82, 94, 98, 137, 139, 159, 189, 274, 390 og natlinjer N2, N7, N13, N73, N98 og N207.

Fremtid 
Crossrail line 1 vil standse ved Bond Street. Betjeningen planlægges til at begynde i 2018. Stationen vil gennemgå en genopbygning, for at imødese de ekstra perroner og den øgede fodgængertrafik. Dette indeholder en ny indgang i gadeniveau på nordsiden af Oxford Street. Stationen bliver en af mange nye "trinfrie" stationer. Dette betyder, at der vil være elevatorer til at give adgang til perronerne uden trapper.

Interessante steder i nærheden 
 Bond Street
 Claridge's Hotel
 Handel House Museum, Brook Street
 Wallace Collection, Manchester Square
 Wigmore Hall, Wigmore Street
 Den amerikanske ambassade, Grosvenor Square

Kulturelle referencer 
Stationen og banen er nævnt i omkvædet i Sweet Thursdays sang "Gilbert Street" fra 1969.

Galleri

Referencer

Eksterne henvisninger 

 London Transport Museum fotografisk arkiv 
 Indgang til Central London Railway-station omkring 1910 
 Ny stationsfacade bafy Charles Holden, 1927 
 Billethal før stationens ombygning, der gjorde plads til Jubilee line, 1973 
 Indgang til station og West One-butikscenter, 2001 

Central line-stationer
Jubilee line-stationer
Crossrail-stationer
City of Westminster
Borough Station

Borough Station er en London Underground-station i The Borough-området i bydellen Southwark. Den er på Northern lines Bank-gren mellem Elephant & Castle og London Bridge Stationer. Den ligger i takstzone 1.

Stationsindgangen er i Borough High Street, på hjørnet med Marshalsea Road.

Historie 

Stationen blev åbnet den 18. december 1890 som del af den første dybtliggende borede jernbane, City and South London Railway (C&SLR), og blev ombygget i 1920'erne, hvor tunnelerne blev forstørret.

Selvom kun små dele af den oprindelige overfladebygning resterer ved Borough, havde den oprindeligt stor lighed med Kennington Station. Disse ligheder gik igen i layoutet under jorden, selvom det her er Kennington, der ikke længere har det oprindelige design. Borough Station har trinfri adgang til den nordgående perron fra elevatorer, hvilket gør denne perron tilgængelig for personer med mobilitetsbegrænsninger. Den sydgående perron er en etage længere nede og har kun adgang gennem smalle trapper. De oprindelige arkitektoniske detaljer her er blevet tilsløret af moderne stationsinfrastruktur, men det oprindelige udseende vil være sammenlignelig med det, der stadig er synligt på den sydgående perron på Kennington.

Borough er den nordligste af de oprindelige C&SLR-stationer. Nord herfor fulgte jernbanen oprindeligt en anden rute end den nuværende, hvor tunnelerne førte til den oprindelige endestation i King William Street. Denne rute blev forladt i 1900, da nye tunneler i en anden linjeføring til London Bridge og Moorgate åbnede. Ikke desto mindre passerer de oprindelige tunneler tæt nok forbi London Bridge Station, hvor de stadig kan ses gennem en udluftningsskakt, umiddelbart over den midten af den nuværende sydgående perron.

I løbet af 2. verdenskrig blev dele af de ubenyttede tunneler mellem Borough og sydsiden af Themsen lavet til en stor offentlig beskyttelseskælder af Southwark Bydelsråd. Kælderen havde seks indgange langs Borough High Street og åbnede den 24. juni 1940 og lukkede den 7. maj 1945. En tavle på muren beretter dette.

Transportforbindelser 
London buslinjer 21, 35, 40, 133, 343, C10 og natlinjer N21 N35, N133 og N343.

Referencer

Eksterne henvisninger 

 London Transport Museum fotografisk arkiv
 Borough Station efter ombygning, 1925 

Northern line-stationer
Southwark
Chancery Lane Station

Chancery Lane Station er en London Underground-station i det centrale London. Den er på Central line mellem St. Paul's og Holborn Stationer. Beliggenheden er i krydset mellem High Holborn, Hatton Garden og Gray's Inn Road, med indgange fra gangtunneler, der giver adgang til billetkontoret under kørebanen. Stationen ligger i takstzone 1.

Historie 
Station blev åbnet af Central London Railway (CLR) den 30. juli 1900. Den nuværende stationsindgang er ikke den oprindelige. Den oprindelige, nu ubenyttede stationsbygning er på nordsiden af High Holborn ved nr. 31–33,cirka 120 m mod vest, tættere på High Holborns skæring med Chancery Lane. Oprindeligt foregik adgang mellem gade og perron med fire elevatore, men stationen blev ombygget i begyndelsen af 1930'erne for at installere rulletrapper. Det var ikke muligt at anlægge rulletrappeskakterne mellem perronerne og den eksisterende indgang, så der blev bygget en ny cut-and-cover-billethal under vejkrydset. Den nye stationsindgang blev første gang benyttet den 25. juni 1934. Den gamle indgangsbygning blev overflødig, og, i anerkendelse af de nye indganges beliggenhed, blev stationen omdøbt Chancery Lane (Gray's Inn), selvom suffikset hurtigt blev droppet igen.

Da CLR udgravede tunnelerne, blev linjeføringen ført udenom bygninger på overfladen, for at begrænse risikoen til disse fra vibrationer. Ved Chancery Lane er den østgående tunnel placeret ovenpå den vestgående.

Det er en af otte London Underground-stationer, der har dybtliggende beskyttelseskældre under sig. Efter 2. verdenskrig blev denne ændret til Kingsway telefoncentral. Adgang til kælderen skete gennem den oprindelige stationsbygning og elevatorskakte, så vel som mindre indgange i Furnival Street og Took's Court.

Bemærkelsesværdige begivenheder 
Den 25. januar 2003 afsporede et tog ved Chancery Lane, da en motor frigjorde sig fra toget. 32 passagerer kom til skade. Hele Central line og også Waterloo & City line (der også benytter 1992-materielet) blev lukket, mens årsagen til fejlen blev fastlagt og passende ændringer blev udført på togene.

Transportforbindelser 
London buslinjer 8, 25, 17, 45, 242, 341, 521 og N8.

Galleri

Referencer

Eksterne henvisninger 

 London Transport Museum fotografisk arkiv 
 Chancery Lane, 1914 
 Cut-and-cover-billethal, 1934 
 Gangtunnelsindgang på hjørnet af Gray's Inn Road, 1934 

Central line-stationer
Camden
Edgware Road Station

Denne artikel omhandler stationen på Circle, District og Hammersmith & City lines. For stationen på Bakerloo line, se Edgware Road Station (Bakerloo line). For stationen på Northern line i Edgware, se Edgware Station.

Edgware Road Station er en London Underground-station på hjørnet af Chapel Street og Cabbell Street Road i takstzone 1, der betjenes af Circle, District og Hammersmith & City lines. Den separate Edgware Road Station (Bakerloo line) er placeret ca. 150 m væk, på den modsatte side af Marylebone Road. Der har været stillet forslag om at omdøbe en af de to Edgware Road Stationer for at undgå forvirringen. Ingen af de to stationer skal forveksles med Edgware Station i Edgware i Nordlondon på Northern line.

Historie 
Stationen var en del af verdens første undergrundsbane, da den blev åbnet som en del af Metropolitan Railway mellem Paddington og Farringdon den 1. oktober 1863.

Det var stedet, hvor en af bomberne i terroangrebet på London 7. juli 2005. Mohammad Sidique Khan detonerede en bombe omkring kl. 8:50 om bord på et vestgående Circle line-tog, da det var ved at forlade stationen. Seks personer blev dræbt.

Stationen i dag 

Stationen ligger i afgravning og ikke i tunnel. Den betjener cut-and-cover-linjerne Hammersmith & City, Circle og District lines, og er den nordlige endestation for den sidstnævnte banes tog til Wimbledon Station.

Øst for stationen deler Circle og Hammersmith & City lines spor mod Baker Street. Mod vest kører alle tre baner til Paddington, men ruterne til henholdsvis Hammersmith og via High Street Kensington bliver delt til forskellige stationer i Paddington-komplekset.

Siden december 2009 har Circle line-tog standset på stationen to gange på hver tur: første gang er som gennemkørende tog fra Hammersmith mod Liverpool Street, og siden hen som endestation for samme tog, der fuldfører loopet via Victoria (eller samme tur omvendt). Der er ikke længere gennemkørende tog mellem den nordlige del af Circle line og dens vestlige del. Se Circle line#Forlængelse.

Det normale betjeningsmønster er: spor 1 for tog på det yderste spor til Kings Cross, Liverpool Street og længere, spor 2 for Circle line til High Street Kensington og Victoria, spor 3 for District line-tog til Earl's Court og Wimbledon, og spor 4 (inderste spor) for Shepherds Bush Market og Hammersmith. Dette kan variere ved forsinkelser – tog kan køre mod øst fra både spor 1, 2 og 3 og til en hvilken som helst af de vestlige destinationer fra spor 2, 3 eller 4.

Billetbomme kontrollerer adgangen til alle perroner.

Transportforbindelser 
London buslinjer 18, 27, 205 og natlinje N18.

Referencer 

Circle line-stationer
District line-stationer
Hammersmith & City line-stationer
City of Westminster
Blod-hjerne-barriere

Blod-hjerne-barrieren er en barriere der adskiller det cirkulerende blod fra hjernevævet.
Barrieren er dannet af væggen i hjernens kapillærer, hvis inderste cellelag af endotelceller er så tætliggende, at de udgør en effektiv adskillelse mellem blodbanen og hjernevævet. Derved beskytter barrieren hjernen mod skadelige stoffer fra blodbanen.

Endotelcellerne udgør ikke blot en passiv barriere, men transporterer også aktivt stoffer, som hjernen har brug for. Hjernens stofskifte er primært baseret på sukkerstoffer, og over blod-hjerne-barrieren transporteres der, under energiforbrug, aktivt store mængder glukose, såvel som aminosyrer der blandt andet kan bruges under dannelsen af signalstoffer. Ved sygdom i hjernen vil blod-hjerne-barrieren ofte blive utæt, og proteiner fra blodet kan bevæge sig ud i hjernevævet eller cerebrospinalvæsken.

Se også 
 Uspecifikt immunforsvar

Eksterne henvisninger 
 Den Store Danske

Hjernen